黄庭坚
次韵七兄青阳驿西阻水见寄
挽船逆牵九牛尾，寸步关梁论万里。
淮山终日只对面，与船低昂如角抵。
水工爬涉未曾去，远者盈寻近盈咫。
长堤夜射千丈潭，疾雷不及先掩耳。
吾人犹困坎井泥，何算鲑虾著尘滓。
我家诗翁坐长歌，险阻艰难实经履。
稍寻牛豕畦疃行，始得村落鱼菜市。
风榆雨柳愁杀人，日西月东若流水。
忽然槌鼓催发船，入门驩甚折屐齿。
道逢耦耕试借问，往往见谓知津矣。
十年奔走营晓炊，家居暖席能得几。
此行干蛊维叔父，攻苦食辛等醇醴。
官筒之诗邺城下，孝友恳恻见表里。
强哦竹闲惜寡和，如以罢兵取坚垒。
何当车马城南来，寿亲一樽开宴喜。